Philippines Panglai Gaiwang Kaw Amerikan Hpyen Dap A Nbungli Hten Hkrat Mat
Amerikan hpyen nbungi langai Philippines panglai gaiwang kaw hkrat mat ai hta masha marai (8) hpe lu hkye shaw la sai raitim marai (3) naw mat nga ai lam NHK shiga hta tang madun da ai re.
Lai wa sai Nov. (22) ya shani Amerikan Hka Dap na nbungli langai Japan Panglai kaw nga ai USS Ronald Ragan nbungli htaw sanghpaw-li de sa wa ai aten Japan Mungdan dingda daw maga Philippines panglai gaiwang kaw hten hkrat mat ai re, dai nbungli hta masha marai (11) jawn lawm ai kaw na marai (8) hpe lu hkye la ai raitim marai (3) naw mat nga ai lam, ya aten dai nbungli kaw kadai ni jawn lawm wa ai hpe tup hkrak nchye lu shi ai lam hte USS Ronald Ragan nbungli htaw sanghpa-li kawn mung mat nga ai masha ni hpe matut manoi sawk tam garum nga ai lam Amerikan Hka Dap kawn tsun da ai re.
Hten hkrat mat ai nbungli gaw Amerikan Hka Dap a C-2 Greyhound hpan rai nhtawm Japan Mungdan kaw nna gunrai ration ni hpe USS Ronald Ragan nbungli htaw sanghpawli de wa sa hkyen ai kaw hten hkrat mat ai re.
Dai ning laman Amerikan Hpyen Dap a Pacific hpyen man kaw nmyit mada ai manghkang lang hte lang byin ai majaw Amerikan hpyenla law law si hkala lai wa sai re, lai wa sai shata (2) laman Singapore panglai gaiwang shinggan kaw USS John Mac ken gasat gala sanghpaw-li gaw Wan Sau htaw sanghpaw-li hte adawt hkat nna Amerikan hpyenla marai (10) mat mat ai hte June shata hta mung USS Fish Jerald gasat gala sanghpawli Japan panglai gaiwang kaw gunrai htaw sanghpaw-li hte adawt hkat nna hpyen magam gun marai (7) si sum mat ai lam chye lu ai.
kac_Latn kac_Latn kac_Latn kac_Latn kac_Latn